Christian Streich

De **Christian Streich** (* 11. Juni 1965 z Wiil am Rhii) isch e ditsche Fueßballtrainer un ehmolige Fueßballspiiler. Er isch sit Dezember 2011 Scheftrainer vum Sport-Club Friburg.

## Lewe un Beruef
De Streich isch de Suhn vun eme Metzger un isch im sidbadische Eimeldinge ufgwachse. No de Schuel het er e Lehr zum Induschtriikaufmann bi de Fritz Düsseldorf GmbH gmacht. Mit 25 het er uf em Zweiter Bildigsweg am Kolping-Kolleg z Friburg s Abitur noogmacht un het deno Germanischtik, Sport un Gschicht fir s Lehramt studiert.

## Spiilerkarriere
Sini aktiv Karriere as Fueßballer het er 1983 bim Friburger FC in de Oberliga Bade-Wirtteberg aagfange. In sire erschte Saison isch er mit dr Mannschaft Meischter wore, in dr Ufstigsrundi zue de 2. Fueßball-Bundesliga isch de Verein awer am FC 08 Homburg un em VfR Bürstadt hange bliwe. Noch ere witere Saison bim FFC isch de Mittelfeldspiiler 1985 in d 2. Bundesliga zue de Stuegerter Kickers gwechslet. Dert het er in zwo Spiilzite 21 Iisätz ghet un deno uf Friburg retur kumme, wun er bim Zweitligakonkurrent Sport-Club Friburg unterschriwe het.

No eire Saison het er de Sportclub wider verlosse un isch zum Zweitligischt FC 08 Homburg gange, wun er mit 1989 as Vizemeischter in di 1. Bundesliga ufgstige isch. In de Bundesligasaison 1989/90 isch er zue zeh Iisätz fir Homburg kumme. Noch em direkte Widerabstig het er ufghert mit sire Profikarriere un het bis 1994 nomol bim Friburger FC gspiilt, wun er in de Saison 1991/92 mit 13 Dreffer beschte FFC-Dorschitz wore isch.).

## Trainerkarriere
Anne 1995 isch de Streich as Jugendtrainer zum Sportclub Friburg returkumme. Mit de A-Juniore het er 2006, 2009 un 2011 de DFB-Juniore-Vereinspokal un 2008 dur e 2:0-Finalerfolg iwer de VfL Wolfsburg di ditsch A-Jugendmeischterschaft gwunne. Wu im Summer 2007 de Robin Dutt as Scheftrainer vu de Profimannschaft verpflichtet wore isch, isch de Streich zuesätzlig Trainerassischtent wore, het awer in de Hauptsach witer fir d A-Jugend gsorgt. Unter sire Leitig hän e baar Jugendspiiler de Gump zue de Profi gschafft, doderunter de Dennis Aogo, de Jonathan Pitroipa, de Daniel Schwaab, de Eke Uzoma, de Ömer Toprak un de Oliver Baumann.

Am Aafang vu de Saison 2011/12 isch de Streich Co-Trainer vu de 1. Mannschaft unter em neie Trainer Marcus Sorg wore, wu de Noofolger vum bisherige Scheftrainer Dutt wore isch, wu zue Bayer Leverkusen gwechslet isch.

Am 29. Dezember 2011 isch de Streich Scheftrainer vum Sportclub Friburg wore. Er het d Noofolg vum Sorg iwernumme, wu am nämlige Dag in Urlaub gschickt wore isch, wel s z wenig Erfolg gee het (nur drei Siig us 17 Spiil). D Ruggrundi unter em Streich isch fir de Sportclub erfolgrich verloffe; d Mannschaft het d Abstigsräng verlosse un het am 32. Spiildag de Klasseerhalt gschafft. Dur der iwerraschend Erfolg un dur sini unkonventionelle Uussage uf Pressekonferenzen het de Streich e seli hochi mediali Ufmerksamkeit kreigt. De lokal Fernsehsender TV Südbaden het em e Videokolumne *(Streich der Woche)* gwidmet, wu bal au di Badisch Zitig ufgfriffe het.

Weg em iwerraschende Erfolg un de guete Leischtige vum Sportclub Friburg in de Ruggrundi 2011/12 isch de Streich bi de Wahl zum Trainer vum Johr 2012 uf de dritt Blatz hinter em Jürgen Klopp un em Lucien Favre kumme. Wu de SC Friburg in de negschte Saison 2012/13 iwerraschend uf de fimft Tabelleblatz kumme isch un si dodemit fir d Europa League qualifiziert ghet het, isch de Streich bi der Wahl zum Trainer vum Johr 2013 hinter em Jupp Heynckes uf de zweit Blatz kumme, no vor em Klopp. 

Am 10. Mai 2013 het er sin bis 2014 laufende Verdrag bim SC Freiburg langfristig verlängert. Sin ursprünglich im Juli 2016 uslaufende Verdrag isch am 19. Februar 2016, wie die Verträg vum gesamte Trainerteam, wieder verlängert worde.

Nach em Abstieg us de Bundesliga in de Saison 2014/15 het de Streich mit siner Mannschaft de direckte Wiederufstig am 32. Spieltag nach eme 2:1-Auswärtssieg geg de SC Paderborn 07 gsichert. Am 33. Spieltag isch er mit de Mannschaft durch en 2:0-Sieg geg de 1. FC Heidenheim Meister vu de 2. Bundesliga 2015/16 worde.

In de Saison 2016/17 het de Verein de 7. Platz in de Abschlusstabelle erreicht, wu zur Teilnahme an de dritte Qualifikationsrunde für d Europa League berechtiget het. Fir die Leistung isch de Streich zum Mann vum Jahr gwellt worde.

Zum Aafang vu de Saison 2017/18 isch de SC Freiburg in de Europa-League-Qualifikation geg NK Domžale usgschiede. In de Liga het ma sich bis zm End im Abstiegskampf befunde, het d Saison aber uf em 15. Tabellenplatz drei Punkt vor em Relegationsplatz beendet.

D Saison 2018/19 het de SC mit 36 Punkt im gesicherte Mittelfeld beendet, wobei de Abstand uf em Relegationsplatz 8 Punkt betroffe het. In de Saison 2019/20 isch en 8. Platz mit 48 Punkt erfolgt, wobei Streich sini Mannschaft de Einzug in d 2. Qualifikationsrunde vu de Europa League nume um ein Punkt verpasst het. Fir Ufseh isch er Aafang November 2019 bim 1:0-Sieg geg Eintracht Frankfurt am 11. Spieltag gsorgt. Kurz vor em Abpiff isch de Ball is Seitenaus an Streich verbii, wu däne het durchlah. Deraufhin isch de Frankfurter Capitän David Abraham uf de Streich zueschtürmt, um de Ball z hole und de Einwurf uuszführä. Abraham het de Freiburger Trainer mit eme Bodycheck zu Bode gstosse und het derfir d Rote Karte gseh. Die Beteiligte hänn sich jedoch nach em Spielend versöhnt. Abraham isch bis zm Jahrend 2019 und dermit fir siwe Woche gsperrt worde.

Am 11. Februar 2021 isch de Verdrag vum Streich mit em SC Freiburg wieder verlängert worde. Im März 2022 het de SC Freiburg sin Verdrag widerum verlängert.

D Saison 2021/22 hänn de Freiburger uf em zur Europa League berechtige sechste Platz beendet, numme drei Zähler hinter eme Champions-League-Rang. Mit 55 Punkt isch die Spielzyt die mit de erfolgrichste Uusbeut unter em Streich gsi. De Baden-Württemberger het sini Mannschaft ausserdem ins DFB-Pokal-Finale gführt, s erscht in de Vereinshistorie. Das hänn d Badener aber mit 2:4 im Elfmeterschiessä geg RB Leipzig verlore.

In de Saison 2022/23 hänn de Freiburger ihr Ergebnis us de vorausgange Spielzyt übertroffe. Sie hänn mit 59 Punkt de fünfte Tabellenplatz blegt, wie in de Vorsaison erneut mit drei Zähler Rückstand uf eme Champions-League-Rang.

Syt 2022 wirkt er au as Vizepräsident (Vertreter vu de Bundesliga-Trainer) im Präsidium vum Bund Deutscher Fußball-Lehrer (BDFL).

Am 18. März 2024 het de Streich bekanntgege, sin Engagement as Trainer bim SC Freiburg zum End vu de Saison 2023/24 z beende. D Saison het ma uf em 10. Platz abgeschlossen.

## Uuszeichnige
* Sonderpriis vu de BARMER GEK im Rame vum *Trainerpriis Bade-Wirtteberg 2012* fir sini Arwet in de Fueßballschuel vum SC Freiburg
* Trainerpriis vum ditsche Fueßball 2013
* Trainer vu de Saison 2012/2013
* Markgräfler Guetedelpriis

## Weblink
* 
* Statischtik uf fussballdaten.de
* Statischtik uf kickersarchiv.de
* Videokolumne uf badische-zeitung.de

## Fueßnote